**POSLOVNIK**

o vodenju pogajanj in usklajevanj sprememb in dopolnitev Zakona o sistemu plač v javnem sektorju in njegovih podzakonskih predpisov, kolektivnih pogodb ter drugih predpisov in ukrepov, ki določajo politiko plač v javnem sektorju

**I. SPLOŠNA DOLOČBA**

1. člen

(vsebina urejanja)

Ta poslovnik ureja:

* način in potek usklajevanj o spremembah in dopolnitvah Zakona o sistemu plač v javnem sektorju (v nadaljnjem besedilu: ZSPJS) in podzakonskih predpisov,
* način in potek pogajanj o spremembah kolektivnih pogodb, ki urejajo plače, povračila stroškov in druge prejemke zaposlenih za celoten javni sektor,
* način in potek usklajevanj in pogajanj o drugih predpisih in ukrepih, ki se nanašajo na plače, povračila stroškov in druge prejemke zaposlenih za celoten javni sektor.

**II. SESTAVA IN SKLEPČNOST POGAJALSKE KOMISIJE**

1. člen

(sestava pogajalske komisije)

Pogajalska komisija je sestavljena iz dveh pogajalskih strani, in sicer pogajalske strani Vlade Republike Slovenije in pogajalske strani reprezentativnih sindikatov javnega sektorja.

Pogajalsko stran Vlade Republike Slovenije sestavljajo člani pogajalske skupine, ki jo imenuje Vlada Republike Slovenije.

Pogajalska stran reprezentativnih sindikatov je sestavljena iz dveh sindikalnih skupin, in sicer Konfederacije sindikatov javnega sektorja in Pogajalske skupine sindikatov javnega sektorja. V pogajanjih z vladno stranjo, ki potekajo na skupnih sejah, sindikalni skupini nastopata z usklajenimi predlogi. Če usklajenega predloga sindikalni skupini ne dosežeta, se neusklajenost zabeleži v zapisniku.

Pogajalski strani sta samostojna partnerja, ki v pogajanjih in usklajevanjih zastopata svoje interese na podlagi zakonov, drugih aktov, kolektivnih pogodb in podpisanih mednarodnih konvencij.

1. člen

(sklepčnost)

Pogajalska komisija je sklepčna, če je na seji prisotna večina članov vsake pogajalske strani ali njihovih pooblaščenih namestnikov.

1. člen

(vodje)

Pogajalski strani imata vsaka svojega vodjo. Vodja vladne pogajalske strani se določi za vsako posamezno sejo. Vodja pogajalske strani reprezentativnih sindikatov je izmenično vodja ene izmed sindikalnih skupin.

1. člen

(sklicevanje in vodenje sej)

Sindikalna in vladna pogajalska stran izmenoma sklicujeta in vodita sejo pogajalske komisije. Ministrstvo za javno upravo pa zagotavlja tehnične in administrativne pogoje za delo komisije, vključno s pisanjem zapisnikov in pošiljanjem vabil in gradiv.

Vodji pogajalskih strani uskladita čas in kraj seje pogajalske komisije.

Če stran, ki je na vrsti za sklic seje, ne skliče seje pogajalske komisije v roku, določenem na prejšnjih pogajanjih oziroma usklajevanjih, lahko naslednji dan to stori vodja druge pogajalske strani.

1. člen

(delovne skupine)

Za strokovno pripravo besedila posameznih vsebinskih področij lahko pogajalski skupini ustanovita posebno skupno delovno skupino. Vodja posebne skupne delovne skupine je hkrati poročevalec na pogajanjih pogajalske skupine.

**III. POTEK USKLAJEVANJ IN POGAJANJ**

1. člen

(potek usklajevanj in pogajanj)

Pogajanja in usklajevanja (v nadaljnjem besedilu: pogajanja) se začnejo z razpravo in pregledom nabora in vsebine vseh predlaganih sprememb oziroma ukrepov.

Pogajanja potekajo po vnaprej posredovanem predlogu sprememb in dopolnitev Zakona o sistemu plač v javnem sektorju in njegovih podzakonskih predpisov, kolektivnih pogodb ter drugih predpisov in ukrepov, ki določajo politiko plač v javnem sektorju, ki ga ena stran posreduje drugi strani praviloma v dveh delovnih dneh.

Pogajanja potekajo praviloma ob ponedeljkih z začetkom ob 14. uri. Konkreten termin pa določita vodji pogajalskih strani ob koncu vsake seje.

Sindikalna stran vladni strani posreduje usklajen predlog sindikalnih skupin.

V primeru, da sindikalni skupini ne moreta posredovati usklajenega predloga, posredujeta vsaka svoj predlog. Ločena mnenja se evidentirajo v zapisniku.

Če se pogajalski strani ne moreta uskladiti glede besedila, se neusklajeno besedilo evidentira in se nadaljujejo pogajanja oziroma usklajevanja o ostalih vsebinskih področjih.

Za razrešitev vprašanj, ki jih v pogajanjih ni mogoče razčistiti, predlaga vodja pogajanj vmesni ločeni posvet obeh pogajalskih strani. Trajanje vmesnega posveta določi vodja pogajanj in praviloma ne sme trajati več kot 30 minut. Če tudi po vmesnem posvetu strani ne dosežeta soglasja, lahko predlaga vodja pogajanja nov termin pogajanj.

Do novih pogajanj pripravi vsaka pogajalska stran predlog rešitve, ki ga mora v pisni obliki poslati nasprotni pogajalski strani praviloma v dveh delovnih dneh.

Na novih pogajanjih sta predmet pogajanj oziroma usklajevanj pisna predloga obeh pogajalskih strani. V primeru, da sindikalni skupini ne moreta posredovati usklajenega predloga, posredujeta vsaka svoj predlog.

V primeru, da tudi v ponovnem pogajalskem postopku ni doseženo soglasje, se lahko pogajalski skupini dogovorita, da zaprosita za mnenje nevtralno strokovno institucijo ali eksperta.

1. člen

(potek razprave)

Članom pogajalskih strani podeljuje besedo vodja posamezne pogajalske strani.

Za vsakokratna pogajanja lahko vodji pogajalskih strani določita poročevalca, ki obrazloži vsebino predlaganega besedila in jo po potrebi utemelji z argumenti.

1. člen

(uskladitev besedila)

Po zaključku pogajanj in dokončni uskladitvi besedila sprememb in dopolnitev Zakona o sistemu plač v javnem sektorju in njegovih podzakonskih predpisov, kolektivnih pogodb ter drugih predpisov in ukrepov, ki določajo politiko plač v javnem sektorju, minister za javno upravo in vodji pogajalske strani sindikatov besedila parafirajo.

Parafiran predlog sprememb in dopolnitev Zakona o sistemu plač v javnem sektorju in njegovih podzakonskih predpisov, kolektivnih pogodb ter drugih predpisov in ukrepov, ki določajo politiko plač v javnem sektorju se posreduje pogajalski strani Vlade Republike Slovenije in vsem reprezentativnim sindikatom javnega sektorja.

1. člen

(zapisnik)

Na sejah pogajalske komisije se piše zapisnik.

Zapisnik mora biti najmanj 2 dni pred naslednjo sejo pogajalske komisije poslan vodji pogajalske strani Vlade Republike Slovenije in vodji pogajalske strani sindikatov.

Zapisnik seje komisije vsebuje podatke o prisotnih, dnevnem redu in o sprejetih sklepih. O zapisu razprav posameznih razpravljavcev odloči vsakokratni vodja pogajanj. Na izrecno zahtevo člana pogajalske skupine se njegova razprava povzame v zapisniku.

Pregled in potrditev zapisnika prejšnje seje se praviloma opravi na prvih prihodnjih pogajanjih, ko vodji pogajalskih strani ugotovita skladnost oz. neskladnost zapisnika z razpravo in sklepi preteklih pogajanj.

1. člen

(objava)

Ministrstvo za javno upravo zagotovi, da se podpisan aneks objavi v Uradnem listu Republike Slovenije in vpiše v register kolektivnih pogodb.

Ministrstvo za javno upravo zagotovi, da se podpisan dogovor objavi v Uradnem listu Republike Slovenije, če ta dogovor vključuje določilo, da se objavi v Uradnem listu Republike Slovenije.

1. člen

(javnost sej)

Seje pogajalske komisije so za javnost zaprte. Seja je lahko javna le, če se s tem strinjata obe pogajalski strani.

Na sejah pogajalske komisije je lahko poleg članov ali pooblaščenih namestnikov na vsaki strani prisotnih največ pet strokovnih sodelavcev.

Pogajalski strani se lahko dogovorita o dajanju izjav za javnost glede poteka pogajanj in sprejetih sklepov ter stopnje usklajenosti.

**IV. KONČNE DOLOČBE**

1. člen

Vsaka pogajalska stran lahko da pobudo za spremembo in dopolnitev poslovnika.

1. člen

Ta poslovnik stopi v veljavo z dnem podpisa vodij pogajalskih strani.

1. člen

Z dnem uveljavitve tega poslovnika preneha veljati poslovnik št. 0100-26/2019/191 z dne 8. 4. 2019.

Boštjan Koritnik Branimir Štrukelj

minister vodja

Jakob Počivavšek

vodja

Številka: 0100-3/2020/113

Ljubljana, 1. julija 2020